**MATER DOLOROSA**

Sr. Director:

No molt lluny d’aquí, la ciutat d’ideals que volíem bastir s’ensorra sota el braç potent de les fúries. No se sap on ens durà aquesta nova cartografia. Vivim instal·lats entre el desencís i l’esperança, entre el seny i la rauxa, entre l’oxímoron judicial i el 155.

El 2 de novembre de 1937 avions feixistes italians van bombardejar Lleida. El resultat es calibra en uns 250 morts, una cinquantena dels quals eren nens i nenes que estaven a classe. Són les víctimes del Liceu Escolar, una institució pedagògica moderna que es va veure engolida per la guerra i un estat totalitari.

El 2 de novembre de 2017, 80 anys més tard, el Museu Morera reprodueix en una exposició els negatius del reportatge que va fer Agustí Centelles. Les imatges de Centelles eren encàrrec de la Generalitat republicana per ser utilitzades com a propaganda. La “Mater dolorosa” que apareix en diferents diaris estrangers, sobretot francesos, després s’ha sabut que era la mare de Josep Pernau.

“Mater dolorosa” és la imatge de la desesperació, el desconsol i la incomprensió. Era un moment íntim, per plorar els morts i la instantània va captar impúdicament la no-vida. La imatge del 37 és encara el símbol de la infàmia. He vist l’exposició i m’he desencaixat.

Estem avesats a veure les runes físiques i morals dels efectes devastadors de les guerres. En aquesta ocasió les imatges són reals (surten del Ministerio de Cultura de España) i són cruentes i sense trucs.

El mateix dia que es commemoren els 80 anys de l’agressió mortal a la població civil, càrrecs electes de la Generalitat són empresonats en condicions esperpèntiques.

A la paret blanca del museu, primers plans de persones de fa 80 anys foradades per les metralletes, nens i nenes del Liceu amb els ulls oberts, ensangonats i sense vida. El traspàs impúdic de la vida a la mort.

Van arrabassar vides, futurs i dignitats.

Serem víctimes o botxins d’un estat democràtic?

Guerau Masagué Artero

3r ESO

Institut Samuel Gili i Gaya

1r finalista 2a categoría concurs Josep Pernau